'Onderwysers binne 10 jaar vervang' | Netwerk24
'Onderwysers binne 10 jaar vervang'
Tegnologie sal die beste onderwysers in die toekoms met kunsmatige intelligensie (KI, beter bekend as artificial intelligence, AI) vervang, sê 'n onderwyskenner.
Sir Anthony Seldon, visekanselier van die Universiteit van Buckingham in Brittanje, voorspel dat die verandering binne die volgende 10 jaar sal plaasvind en die onderwysstelsel in sy geheel sal verander, berig Sky News.
Hy meen onderwysers sal steeds in die klaskamer nodig wees om toerusting op te stel en dissipline te handhaaf, maar dat hulle bloot assistente sal wees terwyl die werklike onderwys deur KI sal plaasvind.
"Elke kind kan die beste onderwyser hê en die sagteware word verpersoonlik. Dit kan teen die spoed van die leerling beweeg."
Seldon het sy visie vir die toekoms tydens 'n gesprek op die Britse wetenskapfees verduidelik. Hy praat ook daaroor in sy nuwe boek wat in 2018 gepubliseer word.